
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Acordului de reglementare a datoriei între Guvernul României şi Guvernul Mongoliei, semnat la Ulan Bator, la 4 iunie 2008, cu care comisia noastră a fost sesizată în fond cu adresa Biroului Permanent nr.PL.x 589 din 1 octombrie 2008.
	PREŞEDINTE,

Ştefan Viorel

RAPORT

asupra proiectului de Lege pentru aprobarea Acordului de reglementare 
a datoriei între Guvernul României şi Guvernul Mongoliei, 
semnat la Ulan Bator, la 4 iunie 2008
Cu adresa nr.PL.x 589 din 1 octombrie 2008, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Acordului de reglementare a datoriei între Guvernul României şi Guvernul Mongoliei, semnat la Ulan Bator, la 4 iunie 2008.
La întocmirea raportului s-a avut în vedere avizul favorabil al  Consiliului Legislativ, trimis cu adresa nr.1040/08.09.2008.
Prezentul proiect de Lege are ca obiect de reglementare  aprobarea Acordului de reglementare a datoriei între Guvernul României şi Guvernul Mongoliei, semnat la Ulan Bator, la 4 iunie 2008.
Acordul reprezintă o înţelegere bilaterală convenită şi semnată la nivel guvernamental, prin care se realizează cadrul legal privind reglementarea creanţelor României din Mongolia.
Prin obiectul său, Acordul intră sub incidenţa prevederilor art.19 alin.(1) lit.g) din Legea nr.590/2003 privind tratatele , urmând a fi supusă parlamentului spre ratificare prin lege.
          
Obligaţiile financiare reciproce dintre Mongolia şi România , la 31.12.2006, se prezintă astfel: 

- obligaţiile financiare ale Mongoliei către statul român în valoare de 4.023.716,62 RBT
- obligaţiile financiare ale României către statul mongol în valoare de 138.785,57 ruble transferabile, reprezintă soldul contului de cliring în favoarea Mongoliei.

Prin Legea nr. 247/2005 privind reforma în domeniile proprietăţii şi justiţiei precum şi unele măsuri adiacente, Titlul VII, Capitolul II, Art. 9, alin. (2), cu modificările şi completările ulterioare, s-a prevăzut ca sumele rezultate din recuperarea creanţelor României provenite din activitatea de comerţ exterior şi cooperare economică internaţională, derulată înainte de 31 decembrie 1989, reglementate în baza Legii nr. 29/1994 cu modificările ulterioare, să se vireze, pe măsura încasării de la extern, la Fondul Proprietatea S.A.  

Astfel, se creează sursele financiare pentru restituirea imobilelor confiscate în mod abuziv în perioada 6 martie 1945 - 22 decembrie 1989.

După aderarea României la Uniunea Europeană (UE), ţara noastră a trecut de la statutul de stat beneficiar de asistenţă pentru dezvoltare (ODA) la cel de donator de asistenţă pentru dezvoltare. România, alături de noile state membre UE, s-a angajat să crească gradual volumul asistenţei ODA, în vederea atingerii pragului de 0,17% din venitul naţional brut (VNB) în 2010, respectiv a pragului de 0,33% din VNB pâna în 2015. 

Proiectul de Lege face parte din categoria legilor ordinare, iar în aplicarea art.75 alin.(1) din Constituţia României, republicată, prima Cameră sesizată este Camera Deputaţilor.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor din partea Ministerului Finanţelor Publice,  şef serviciu doamna Mitu Cătălina.
La lucrările comisiei au participat 31 deputaţi, din totalul de 31 membri ai comisiei.

Raportul comisiei a fost adoptat cu unanimitate de voturi. 
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Senatului.
In urma dezbaterii proiectului de Lege pentru aprobarea Acordului de reglementare a datoriei între Guvernul României şi Guvernul Mongoliei, semnat la Ulan Bator, la 4 iunie 2008, în şedinţa din data de  3 februarie 2009, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma prezentată de iniţiator.
	PREŞEDINTE,

Ştefan Viorel
	SECRETAR,

Henorel Adrian Niţu


Consilier  parlamentar:
             Luminiţa  Ghiorghiu

